
R O M Â N I A
C O M U N A    S Î N T A N D R E I                                   

J U D E Ţ U L     B I H O R

Stimați locuitori ai comunei Sîntandrei,
Am  luat la cunoștință despre marea nemulțumire legată de starea străzilor care nu sunt asfaltate, stare creată în urma dezghețului și a topirii zăpezii. Doresc să vă asigur că din prima zi în care au apărut problemele am efectuat împreună cu viceprimarul comunei vizite în teren și cunoaștem starea străzilor în totalitate.

Ne cerem scuze de situația creată în urma dezghețului, iar pentru materialul roșiatic de pe stradă vă informăm că legislația achizițiilor ne obligă să procurăm cel mai ieftin produs, care nu întodeauna asigură și cea mai bună calitate.

Totodată, vă asigur că fiecare locuitor din comuna Sîntandrei este important pentru mine, ca primar, motiv pentru care depun toate eforturile necesare în vederea îndeplinirii tuturor solicitărilor.
Dezaprobarea locuitorilor față de faptul că există mizerie creată de dezgheț și ploi este îndreptățită, dar considerăm că în același timp orice om de bună credință trebuie să își dea seama că atunci când se efectuează lucrări la rețele  pe unele străzi, când ești cuprins într-un asemenea program și îți dorești continuarea și finalizarea lucrărilor; așa cum dorim cu toții, se întâmplă și asemenea lucruri mai ales că până la 10 decembrie 2016 s-a lucrat în permanență, după care fenomenele care au urmat, înghețul de aproape două luni și ploi au generat asemenea situații iar străzile cu lucrări executate sunt cele mai afectate din această cauză.

Stimați locuitori, instituția primarului este prima care își cere scuze pentru situația creată, nu este o situație dorită de nimeni și vă asigurăm că nu o tratăm cu indiferență, dar vă informăm că până la votarea bugetului de stat pe anul 2017 și apoi a bugetului local pe 2017 nu putem angaja niciun fel de cheltuială pentru achiziționarea de material în vederea refacerii străzilor.

Sunt conștient de necesitatea asfaltării străzilor din comună, însă vă rog să luați în considerare că Sîntandreiul nu are la dispoziție bugetul Primăriei Oradea și, de asemenea, taxele și impozitele ce se colectează nu sunt suficiente pentru asfaltarea tuturor  străzilor din comună. Intenția mea este de a găsi înțelegere și răbdare din partea tuturor locuitorilor acestei commune, indiferent de strada pe care locuiesc. Eforturile mele și a echipei din Primăria Sîntandrei sunt de a atrage fonduri europene  pentru rezolvarea cât mai multor necesități a tuturor cetățenilor, în acest sens fiind pregătite și chiar depuse spre finanțare studii de fezabilitate.
Vă asigurăm în modul cel mai sincer că după votarea bugetului local, cea mai urgentă achiziție și lucrare pe care o vom face va fi refacerea și întreținerea străzilor. Până atunci considerăm că buna dumneavoastră credință și înțelegere va fi cea care va prima asigurându-vă de întregul nostru respect și considerație.

Cu respect, 
                             PRIMAR                                                      

                          Ioan MĂRCUŞ                                                                   
                                                                                                      VICEPRIMAR

